Կառլ Այկան

Կառլ Ցելիան Այկան (, ), ամերիկացի գործարար, ֆինանսիստ և բիզնես ծրագրեր մշակող, շուկայագետ, որի կարողությունը 2014 թվականին գնահատվել է 24.5 մլրդ ԱՄՆ դոլար։ (Ըստ Ֆորբսի ցուցակի՝ 25-րդ տեղն է  զբաղեցրել 2012 թվականին)։

Կենսագրություն 
Կառլը ծնվել է Բրուքլինում՝ հրեաների ընտանիքում և մեծացել է Նյու Յորքի Բեյսուոտեր շրջանի Քուինս թաղամասում՝ (անգլ․՝ Bayswater, Queens)։ Սովորելով փիլիսոփայություն՝ Կառլը բակալավրի աստիճանը ստացել է Փրինսթոնի համալսարանում (1957 թվական),անուհետև ընդունվել է Նյու Յորքի համալսարանին կից բժշկական դպրոց, որտեղից դուրս է մնացել՝ դիպլոմ չստանալով։ Այնտեղ երկու տարի սովորելուց հետո անցել է պարտադիր ծառայության, վեց ամիս ծառայել ցամաքային ուժերի ռազմաբժշկական կենտրոնում։

Այկանը 1961 թվականին Ուոլ Սթրիթ է եկել «Dreyfus & Company» ընկերության ստաժորով։ Մի քանի տարի Ուոլ սթրիթում աշխատելուց հետո բացել է սեփական բրոքերային ընկերությունը։

1980-ական թվականներին, ինչպես շատերը, Կառլը նույնպես սկիզբ է դրել իր բազմամիլիարդանոց կարողությանը ֆինանսիստ Մայքլ Միլկենի «աղբային պարտատոմսերի շուկայի» միջոցով։ Այկանը համարվում է առաջիններից մեկը, որը սկսել է մասնագիտանալ գրինմեյլում՝ իրեն անվանելով ակտիվիստ և բաժնետերերի շահերի պաշտպան։

1999 թվականին Այկանը իր «Icahn Family Foundation»-ի կողմից 20 մլն ԱՄՆ դոլար Է հատկացրել Փրինսթոնի համալսարանում (Կառլ Այկանի ալմա մատեր) գենոմիկայի նոր լաբորատորիայի հիմնադրման համար։ 2004 թվականին հիմնադրել է «Icahn Capital» հեջ ֆոնդեր հիմնադրամը, 2011 թվականին փակել է այն կողմնակի ներդրողների համար և գումարը վերադարձրել իր հաճախորդներին։ 2007 թվականի գարնանը իր« American Real Estate Partners LP» ընկերության հիման վրա Կառլ Այկանը ստեղծել է «Icahn Enterprises L.P.»-ը։ 2012 թվականին Այկանը մոտ 200 մլն դոլար է նվիրաբերել իր պատվին վերանվանված «Icahn School of Medicine at Mount Sinai» բժշկական դպրոցին։

ԱՄՆ նորընտիր նախագահ Դոնալդ Թրամփը 2016 թվականի դեկտեմբերին Կառլ Այկանին առաջադրել է նախագահի՝ բիզնեսի կարգավորման բարեփոխումների վերաբերյալ հարցերով հատուկ խորհրդականի պաշտոնում։ Այդ պաշտոնը չի ենթադրել ձևական մասնակցություն կառավարությունում, հետևաբար Այկանը կարող է պահպանել իր բիզնեսը։

2016 թվականի հունվարի 30-ին Այկանը 1 մլն ԱՄՆ դոլար է նվիրաբերել Այովա նահանգի Դե Մոյն քաղաքում ԱՄՆ վետերանների խմբերին։ Միջոցների հավաքմամբ զբաղվել է Դոնալդ Թրամփը։

Անձնական կյանք 
1979 թվականին Այկանը ամուսնացել է Լիբա Տրեդժելի հետ, որը բալետի պարուհի էր Չեխոսլովակիայից։ Նրանք  բաժանվել են 1993 թվականին, պաշտոնապես դատարանով՝ 1999 թվականին։ Այդ 6 տարիների ընթացքում Լիբան ձգտում էր անվավեր ճանաչել մինչամուսնական համաձայնագիրը, որը նա ստորագրել էր և նաև այն, որ մինչև ամուսնությունը հղի էր։ Ի սկզբանե Լիբան պայքարում էր Այկանի հետ տարեկան մոտ 1,5 մլն դոլար առաջարկելու պատճառով, այն դեպքում, երբ այն ժամանակ նա արդեն միլիարդատեր էր, բայց, ի վերջո, կողմերը համաձայնության են եկել այնպիսի գումարի շուրջ։ Նրանք ունեն երկու երեխա։

1999 թվականին Այկանն ամուսնացել է իր վաղեմի օգնականուհու, նախկին բրոքեր Գեյլա Գոլդենի հետ։

Ծանոթագրություններ

Արտաքին հղումներ 
 Օլեգ Մակարով՝ Փիլիսոփա, ներդրող, բարեգործ։ Հոդված այն մասին, թե ինչպես է Կառլ Այկանը վաստակել իր 16,7 մլրդ դոլարը РБК

Ամերիկացի միլիարդատերեր
Ամերիկացի գործարարներ
Նյու Յորքի համալսարանի շրջանավարտներ
Ամերիկացի ներդրողներ
Ամերիկացի ֆինանսիստներ
Ամերիկացի հասարակական գործիչներ
Բրուքլինում ծնվածներ